《自洪坑至岑山渡道中》
清代·洪饴孙

一碧渐江水，众壑含虚明。岑山峙中流，力与惊涛争。

孤峰荡回飙，万绿吹冥冥。唤渡人偶来，鉴影毫发清。

风声与水声，澒洞益可听。三两莲叶舟，渔网挂晚晴。

我家距岑山，五里云坡平。时餐渐江水，仰止岑山行。

古岸倚绝壁，踏歌行客情。清梦有时去，醉月吹瑶笙。

何时理钓蓑，来与江鸥盟。

作者简介：（1773—1816）清江苏阳湖人，字孟慈，又字祐甫。洪亮吉子。嘉庆三年举人。官湖北东湖县知县。博览群籍，锐于思辨。有《补三国职官表》、《补续汉艺文志》、《毗陵艺文志》、《世本辑补》、《青埵山人诗》等。